**Τηλεφωνικά αιτήματα σε ΚΕΠ**

Η τηλεφωνική εξυπηρέτηση **(τηλεφωνική αίτηση)** αφορά **μόνο τις αιτήσεις που έχουν επείγοντα χαρακτήρα** και δεν απαιτούν συνυποβολή δικαιολογητικών, καθώς και τις αιτήσεις που ενώ απαιτείται συνυποβολή δικαιολογητικών μπορεί αυτή να γίνει με ηλεκτρονικό τρόπο, με επιμέλεια του αιτούντος.

Σε κάθε περίπτωση, οι αλλοδαποί υπήκοοι χωρών Ευρωπαϊκής Ένωσης (ΕΕ) καθώς και Τρίτων Χωρών θα πρέπει να διαθέτουν τα απαραίτητα νομιμοποιητικά έγγραφα που αποδεικνύουν τη νόμιμη διαμονή τους στην Ελλάδα.

Για την υποβολή τηλεφωνικού αιτήματος θα πρέπει να έχουν αυθεντικοποιηθεί τα προσωπικά στοιχεία των ενδιαφερόμενων πολιτών στο σύστημα διαχείρισης αιτημάτων πολιτών από τα ΚΕΠ «ΕΡΜΗΣ», ως εξής:

* είτε από παλαιότερη δια ζώσης εξυπηρέτησή τους από οποιοδήποτε ΚΕΠ,
* είτε διαμέσου εγγραφής τους στην Ηλεκτρονική Εφαρμογή του «ΕΡΜΗ» που γίνεται εύκολα στην ιστοσελίδα ([www.ermis.gov.gr](http://www.ermis.gov.gr)) εισάγοντας στο πεδίο **«ΣΥΝΔΕΣΗ»** (πάνω αριστερά στην οθόνη) τους κωδικούς του TAXISnet.

Ο πολίτης υποχρεούται κατά την παραλαβή του **συστημένου** φακέλου **να επιδεικνύει, στο πρωτότυπο**, στον αρμόδιο υπάλληλο:

* **Όταν πρόκειται για Έλληνες πολίτες**, το δελτίο ταυτότητας ή το διαβατήριο ή την άδεια οδήγησης ή το ατομικό βιβλιάριο υγείας (άρθρο 25 του ν.3731/2008-ΦΕΚ 263/Α ́/23-12-2008), είτε σε ισχύ είτε όχι.
* **Στην περίπτωση πολιτών Κράτους-Μέλους της Ευρωπαϊκής Ένωσης**, το ισχύον δελτίο ταυτότητας ή το διαβατήριο της Χώρας τους.
* **Στις περιπτώσεις υπηκόων τρίτης χώρας**, το ισχύον διαβατήριο ή άλλο ταξιδιωτικό έγγραφο που αναγνωρίζεται από διεθνείς συμβάσεις, καθώς και τη θεώρηση εισόδου στη Χώρα μας ή την άδεια διαμονής που αποδεικνύει ότι έχουν εισέλθει και διαμένουν νόμιμα στη Χώρα. Άλλη περίπτωση είναι το Δελτίο Αιτούντος Διεθνή Προστασία (Υ.Α. 4831/ΦΕΚ 1841/ Β /29.07.2013), σε όσους έχει χορηγηθεί άσυλο.